再和明復蹈元之什
作者：李彌遜
朝代：宋

paragraphs: 湓江散吏來萬里，借屋僧房冷如水。
支頤一束儻會心，容膝數椽真傲世。
大而無用澗底松，過者不顧道傍李。
賣刀買犢愧老農，汲水埋盆作兒戲。
畫墁求飽人共嗤，懷璧雖珍吾不以。
宰公政明一善收，丞公聲同衆瑕棄。
着酒時澆磊塊胸，傳歌爲洗淫哇耳。
坐中冰雪回冬臞，句裏雲烟發春媚。
我慚匪報正羞縮，君肯包荒過稱謂。
葛藤更與話短長，菽麥安能辨非是。
但聞古來說龎公，搬柴運水不談空。